b'\n_START_ARTICLE_\nScydmaenus\n_START_SECTION_\nUtseende\n_START_PARAGRAPH_\nSm\xc3\xa5 (ca. 2 millimeter), m\xc3\xb8rke, blanke biller, fint h\xc3\xa5rete. Antennene er lengre enn hode + thorax, slanke, de tre ytterste leddene er knapt tykkere enn resten og danner ikke noen markert klubbe. Hodet er noks\xc3\xa5 stort, rundt, med ganske sm\xc3\xa5 fasett\xc3\xb8yne. Pronotum er omtrent s\xc3\xa5 langt som bredt, bredest i midten, ganske mye innsnevret foran slik at hodet blir tydelig avsatt fra kroppen (med "hals"). Ved roten har det to ganske store, dype, runde groper. Dekkvingene er ovale, hver dekkvinge har en dyp lengdegrop ved roten. De dekker hele bakkroppen. L\xc3\xa5rene er k\xc3\xb8lleformede, beina ellers slanke.\n_START_SECTION_\nLevevis\n_START_PARAGRAPH_\nPerlebillene er rovdyr som stort sett lever av midd, spesielt pansermidd (Oribatida). Disse har et meget hardt skall og perlebillene har organer p\xc3\xa5 frambeina for \xc3\xa5 holde byttet fast, og munndeler som passer til \xc3\xa5 borre eller sage seg gjennom middenes skall. Mange av artene lever i maurtuer, men det er ogs\xc3\xa5 noen som finnes mellom l\xc3\xb8vstr\xc3\xb8 og andre r\xc3\xa5tnende plantedeler.'